寄十二侄
作者：陸游
朝代：宋

paragraphs: 庚寅吾入蜀，西過齊安城。
雪堂拜老仙，眉宇寒崢嶸。
微泉尚如昔，激激琴筑聲。
龍蛇入筆力，斷石卧縱橫。
戊戌奉詔追，觸熱萬里程。
歸途抵齊安，歲月浩可驚。
三日乃東下，鼓角遥送迎。
安國有老僧，元祐初載生。
蟬聯說舊事，耳目猶聰明。
徒行就船別，耿耿惻愴情。
豈知二紀後，汝乃爲此行。
追懷昔遊地，未語涕已傾。
念汝雖並塞，殘虜方守盟。
職雖在警盜，枹鼓寂不鳴。
惟當奉法令，日夜撫孤惸。
官卑俸入薄，切勿厭藜羹。
勇如赤壁戰，節若江水清。
人誰不汝知，况事賢公卿。
三山與七家，相望兩柴荆。
歸來講學暇，襏襫同春耕。